62024CJ0280_INF
A Bíróság (nyolcadik tanács) 2025. június 5‑i ítélete –[Malicník] (
i
)
(C‑280/24. sz. ügy)
„Előzetes döntéshozatal – Fogyasztóvédelem – A fogyasztókkal kötött szerződésekben alkalmazott tisztességtelen feltételek – 93/13/EGK irányelv – Egyedileg meg nem tárgyalt feltétel tisztességtelen jellegének értékelése – A 3. cikk (1) bekezdése és a 4. cikk (1) bekezdése – Fogyasztóihitel‑szerződés – »Kezelési költség« elnevezésű kikötés – Az átláthatóság követelménye – A 4. cikk (2) bekezdése és 5. cikk – Az e költségek ellenében nyújtott szolgáltatások tartalmát nem pontosító feltétel – A fogyasztó által viselt költségek megnevezésének és azok pontos összege megjelölésének elégséges jellege – A kezelési költséghez kapcsolódó szolgáltatások összes költségének a fogyasztóra való áthárítása”
1.
Fogyasztóvédelem – A fogyasztókkal kötött szerződésekben alkalmazott tisztességtelen feltételek – 93/13 irányelv – A 3. cikk értelmében vett tisztességtelen feltétel – A fogyasztót kezelési költség fizetésére kötelező, de az e költségek ellenében nyújtott szolgáltatások tartalmát meg nem határozó szerződési feltétel – Az átláthatóság követelménye – Olyan nemzeti ítélkezési gyakorlat, amely az ilyen szerződési feltételt e költségek megnevezésének és azok pontos összege megjelölésének elégséges jellege miatt e követelménnyel összeegyeztethetőnek tekinti – Megengedhetetlenség
(93/13 tanácsi irányelv, 4. cikk, (2) bekezdés, és 5. cikk)
(lásd: 32–41. pont és a rendelkező rész 1. pontja)
2.
Fogyasztóvédelem – A fogyasztókkal kötött szerződésekben alkalmazott tisztességtelen feltételek – 93/13 irányelv – A 3. cikk értelmében vett tisztességtelen feltétel – A fogyasztót kezelési költség fizetésére kötelező szerződési feltétel – A tisztességtelen jelleg nemzeti bíróság általi megítélése – Szempontok – Olyan tényleges szolgáltatások vagy kiadások, amelyek a hitelező által a szerződéskötéskor nyújtott és ahhoz szükséges szolgáltatások körébe tartoznak – A hitelező gazdasági tevékenységével kapcsolatos költségeket a fogyasztóra hárító szerződési feltétel – Megengedhetőség – Feltétel – Arányosság
(93/13 tanácsi irányelv, 3. cikk, (1) bekezdés, és 4. cikk, (1) bekezdés)
(lásd: 43–52. pont és a rendelkező rész 2. pontja)
Rendelkező rész
1)
A fogyasztókkal kötött szerződésekben alkalmazott tisztességtelen feltételekről szóló, 1993. április 5‑i 93/13/EGK tanácsi irányelv 4. cikkének (2) bekezdését és 5. cikkét
a következőképpen kell értelmezni:
azokkal ellentétes az olyan nemzeti ítélkezési gyakorlat, amely szerint a fogyasztóval kötött hitelmegállapodásban szereplő, a hitelnyújtáshoz kapcsolódó költségekre vonatkozó feltétel önmagában amiatt felel meg az e rendelkezésekben előírt átláthatósági követelménynek, hogy egyrészt e költségek elnevezéséből az következik, hogy azok a hitelező által végzett, a szerződés megkötéséhez szükséges és a hitelező belső szervezetének körébe tartozó cselekményeket fedezik, másrészt pedig, hogy e költségek összegét e szerződés pontosan meghatározza.
2)
A 93/13 irányelv 3. cikkének (1) bekezdését és 4. cikkének (1) bekezdését
a következőképpen kell értelmezni:
az e rendelkezésekben előírt követelményeknek való megfelelés érdekében a fogyasztói hitelmegállapodásban szereplő, „kezelési költségre” vonatkozó feltételnek olyan tényleges szolgáltatásoknak vagy kiadásoknak kell megfelelniük, amelyek észszerűen a hitelező által e szerződés megkötése keretében nyújtott és ahhoz szükséges szolgáltatások körébe tartoznak, kizárva a különböző díjak közötti vagy az e díjak által ellentételezett szolgáltatások közötti bármilyen átfedést, és az ilyen feltétel nem tekinthető tisztességtelennek pusztán amiatt, hogy a pénzügyi intézmény gazdasági tevékenységének költségeit áthárítja a fogyasztóra, feltéve hogy nem ró a fogyasztóra olyan költségeket, amelyek aránytalanok az érintett szolgáltatásokhoz kapcsolódó költségekhez és a kölcsön összegéhez képest.
(
i
)	A jelen ügy neve fiktív. Az nem egyezik az eljárásban részt vevő egyetlen fél valódi nevével sem.